text: Tre 1. divisionskampe gav tre forskellige resultater
  01 november 2015 kl. 18.26
  AC Horsens, Vejle B. og FC Fredericia fik vidt forskellig udbytte af deres kampe søndag i 1. division. 
  Et enkelt point til Horsens, tre point til Vejle og en lang næse til Fredericia.
  Det er resultatet af den 15. runde af 1. divisionen i fodbold, hvor de tre lokale hold var på banen søndag.
  AC Horsens spillede på hjemmebane mod FC Helsingør. Den kamp forblev dog målløs – og dermed sikrede AC Horsens sig et enkelt point.
  På Vejle Stadion blev der derimod scoret hele fire mål, da HB Køge var på besøg. Tre af målene blev scoret i udeholdets net, og derfor kunne de rødblusede spillere fra Vejle juble over en 3-1-sejr efter to nederlag i streg.
  Endnu sydligere i TV SYDs sendeområde, nærmere bestemt Fredericia, var der derimod ikke noget at juble over. Godt nok var FC Fredericia foran med 1-0 ved pausen over Vendsyssel FF, men de endte med at tabe kampen 1-2 efter et sent sejrsmål af udeholdets Nicolas Bogild.
  Med dagens resultater er det fortsat meget tæt i 1. division, hvor de tre lokale hold kæmper om den oprykningsgivende tredjeplads. AC Horsens ligger pt. på tredjepladsen med 25 point efter 15 kampe, Vejle har 24 point på en fjerdeplads, mens FC Fredericia er nummer fem med 23 point. Det er Lyngby, der topper 1. division med 32 point.
  